  Наталья Тетерина 23–24 инвожое Глаз ёросын кырӟанъя «Пестросаес» улосвылкуспо фестиваль-вожвылъяськонын удмурт йылолъёсын ӵушконлэсь интызэ возьматозы. 2011-тӥ арысен кык арлы одӥг пол ортчылӥсь ужрадлэн темаез туэ — «Ӵушконлэн данэз». Со сярысь ивортодэтъя «Удмуртия» агентстволы Глаз ёросысь лулчеберетъя но туризмъя центрысь калык творчествоя ӧнерчи Елена Исупова вераз. Удмуртъёслэн вань йылолъёссы герӟаськемын ӵушконэн. Ми малпамы, та тема тунсыко луоз шуыса Елена Исупова, Глаз ёросысь лулчеберетъя но туризмъя центрысь калык творчествоя ӧнерчи23-тӥ инвожое фестивальлэн ужрадъёсыз Штанигуртын ортчозы, 24-тӥ инвожое – Адам гуртысь лулчеберетъя но туризмъя «ДондыДор» паркын, татын ик гала-концерт луоз.  Елена Исуповалэн кылъёсызъя, сямлы пӧрмем фестиваль туэ нырысьсэ улосвылкуспо ним басьтӥз. Пермь улосвылысь но Башкортостанысь удмуртъёс ужрадэ пыриськыны мылкыдзэс веразы ни. Радъясьёс мукет улосвылъёсысь но удмурт коллективъёсты витё. Фестиваль кык люкетэн ортче: быръён видеотур но йылпумъян люкет. Та дыре куриськонъёсты но чеберлыко номеръёсын видеороликъёсты кутон мынэ. Со 21-тӥ куартолэзёзь кыстӥськоз. Нырысетӥ люкет пыр ортчем коллективъёсты финалэ Глаз ёросэ ӧтёзы. Ватсалом, кырӟанъя «Пестросаес» фестиваль удмурт лулчеберетъя «Даур гур» элькун фестиваль-вожвылъяськонлэн люкетэз луэ. Со сяна, ужрад «Лулчеберетъя но туризмъя «ДондыДор» парк» ӵектосэз быдэстон улсын радъяське. Тодэ вайытом, «Даур гур» элькун фестивальлэн эшшо одӥгаз люкетаз — эктонъя «Юг эктон» конкурсын — удмурт но финн-угор эктонъёсты возьматозы. Тегъёс: Лулчеберет Удмуртия Глазкар удмуртъёс кырӟан  